b'\n_START_ARTICLE_\nCasimir Verdaguer i Torrens\n_START_SECTION_\nTraject\xc3\xb2ria esportiva\n_START_PARAGRAPH_\nAnomenat familiarment Caver, Verdaguer fou pilot oficial de Bultaco durant tota la seva carrera, comen\xc3\xa7ant a destacar en la disciplina del trial i guanyant-ne el Campionat de Catalunya el 1966. Ben aviat canvi\xc3\xa0 a l\'enduro, guanyant nombroses proves estatals tot pilotant les seves Matador, model en el desenvolupament del qual jug\xc3\xa0 un important paper. Pilot de gran resist\xc3\xa8ncia, guany\xc3\xa0 el seu primer campionat (el de 1968) despr\xc3\xa9s d\'haver estat l\'\xc3\xbanic participant a aconseguir acabar la dura prova celebrada a Navacerrada, sota unes condicions climatol\xc3\xb2giques especialment adverses._NEWLINE_Compet\xc3\xad tamb\xc3\xa9 als Sis Dies Internacionals i segu\xc3\xad el Campionat d\'Europa, on participant en la m\xc3\xadtica Valli Bergamasche f\xc3\xa9u amistat amb diversos pilots italians. M\xc3\xa9s tard, aprofit\xc3\xa0 els seus contactes amb aquests pilots per aconseguir que alguns d\'ells (Franco Dall\'Ara i Giuseppe Signorelli entre d\'altres) participessin en els 2 Dies Internacionals Tot Terreny de L\'Espluga de Francol\xc3\xad. Aquesta prova, organitzada pel Reial Moto Club de Catalunya, es disput\xc3\xa0 durant els anys 70 i 80 pels voltants seu poble natal, essent una de les proves d\'enduro m\xc3\xa9s prestigioses del calendari internacional, c\xc3\xa8lebre per la seva duresa. D\'en\xc3\xa7\xc3\xa0 de 1971, els "2 Dies" passaren a puntuar per al Campionat d\'Europa, i durant for\xc3\xa7a anys el director i m\xc3\xa0xim responsable en fou el mateix Verdaguer.'